b'\n_START_ARTICLE_\nMaroneia (Traakia)\n_START_SECTION_\nMaantiede\n_START_PARAGRAPH_\nMaroneia sijaitsi Traakiassa Egeanmeren rannalla olevalla rannikkotasangolla Ismaros-vuoren juurella, it\xc3\xa4\xc3\xa4n Ismaris (nyk. Ismar\xc3\xadda/Mitriko\xc3\xba) -j\xc3\xa4rvest\xc3\xa4. Maroneian poliksen kaupunkikeskus oli suurikokoinen, ja sen kaupunginmuurien sis\xc3\xa4puolisen alueen koko oli noin 4,25 neli\xc3\xb6kilometri\xc3\xa4. T\xc3\xa4m\xc3\xa4 tekee siit\xc3\xa4 pinta-alaltaan seitsem\xc3\xa4nneksi suurimman tunnetun polis-kaupunkikeskuksen, ja se oli noin kaksi kertaa suurempi kuin Ateenan muurein ymp\xc3\xa4r\xc3\xb6itu kaupunkialue (ilman Pireusta)._NEWLINE_Maroneian kaupunkivaltion hallussa ollut alue oli suhteellisen suurikokoinen, ja sen kooksi on arvioitu yli 500 neli\xc3\xb6kilometri\xc3\xa4. Alue ulottui id\xc3\xa4st\xc3\xa4 Ismaros-vuorelta l\xc3\xa4nteen Ismaris-j\xc3\xa4rvelle ja Lissos (nyk. L\xc3\xadssos/Filio\xc3\xbaris) -joelle. Suurimmillaan se on saattanut olla paljon laajempikin, ja se on voinut ulottua l\xc3\xa4nness\xc3\xa4 aina Strymen kaupungin l\xc3\xa4hist\xc3\xb6lle saakka.\n_START_SECTION_\nHistoria\n_START_PARAGRAPH_\nMaroneia oli alun perin kikoneiden kaupunki. Se oli olemassa viimeist\xc3\xa4\xc3\xa4n 600-luvulla eaa., samoin kuin muut kikoneiden kaupungit Ismaros ja Ksantheia. Kreikkalaisen perinteen mukaan kaupungin perusti Maron, joka oli Apollonin pappi Ismaroksessa, Euantheen poika ja Dionysoksen pojanpoika, tai toisten mukaan Osiriksen kumppani._NEWLINE_ _NEWLINE_Pseudo-Skymnoksen mukaan Maroneian kreikkalainen polis olisi ollut Khioksen vuonna 540 eaa. perustama siirtokunta, ja t\xc3\xa4m\xc3\xa4 n\xc3\xa4kemys hyv\xc3\xa4ksyt\xc3\xa4\xc3\xa4n nykyisin. Plinius vanhemman mukaan kaupungin varhaisempi nimi olisi ollut Orthagurea, mutta toisaalta t\xc3\xa4m\xc3\xa4 nimi liitet\xc3\xa4\xc3\xa4n Orthagoriaan, joka oli eri kaupunki._NEWLINE_Maroneia oli vauras ja voimakas kaupunki. 600-luvulla eaa. se kamppaili Thasoksen kanssa Strymen hallinnasta. Maroneia l\xc3\xb6i omaa hopearahaa 500-luvulta eaa. l\xc3\xa4htien. 400-luvun eaa. alkupuolen persialaissotien aikaan kaupunki oli muun Traakian tavoin Persian vallan alla. Klassisella kaudella 400-luvulla eaa. Maroneian asukasluvuksi on arvioitu 12\xc2\xa0000 tai jopa 15\xc2\xa0000\xe2\x80\x9320\xc2\xa0000, mik\xc3\xa4 tekee siit\xc3\xa4 aikanaan varsin suuren kaupungin. Kaupungin kansalaisesta k\xc3\xa4ytettiin etnonyymej\xc3\xa4 Mar\xc5\x8dneit\xc4\x93s (\xce\x9c\xce\xb1\xcf\x81\xcf\x89\xce\xbd\xce\xb5\xce\xaf\xcf\x84\xce\xb7\xcf\x82), Mar\xc5\x8dnit\xc4\x93s (\xce\x9c\xce\xb1\xcf\x81\xcf\x89\xce\xbd\xce\xaf\xcf\x84\xce\xb7\xcf\x82), Mar\xc5\x8dneus (\xce\x9c\xce\xb1\xcf\x81\xcf\x89\xce\xbd\xce\xb5\xcf\x8d\xcf\x82) ja Mar\xc5\x8dneieus (\xce\x9c\xce\xb1\xcf\x81\xcf\x89\xce\xbd\xce\xb5\xce\xb9\xce\xb5\xcf\x8d\xcf\x82). Maroneialla tiedet\xc3\xa4\xc3\xa4n olleen ainakin yksi voitto Olympian kisoissa, vuonna 476 eaa._NEWLINE_400-luvun eaa. j\xc3\xa4lkimm\xc3\xa4isell\xc3\xa4 puoliskolla Maroneia kuului Ateenan johtamaan Deloksen meriliittoon, ja se esiintyy liiton verotusluetteloissa vuosina 454/453\xe2\x80\x93415/414 eaa. 300-luvulla eaa. se kuului puolestaan toiseen Ateenan liittoon. Suurimmillaan kaupunki maksoi jopa 21 talentin suuruista j\xc3\xa4senmaksua. Noihin aikoihin Maroneia oli l\xc3\xa4heisiss\xc3\xa4 suhteissa Odrysian kuningaskuntaan._NEWLINE_Filippos V valtasi Maroneian vuonna 200 eaa. Kun roomalaiset k\xc3\xa4skiv\xc3\xa4t Filipposta evakuoimaan kaikki Traakian kaupungit, h\xc3\xa4n raivostui ja surmautti suuren m\xc3\xa4\xc3\xa4r\xc3\xa4n kaupungin asukkaita. Roomalaiset antoivat Maroneian ensin Attalokselle, mutta my\xc3\xb6hemmin julistivat sen vapaakaupungiksi._NEWLINE_Maroneian asukkaat kunnioittivat erityisesti viininjumala Dionysosta. Kaupunki tunnettiin kautta antiikin maailman vahvasta viinist\xc3\xa4\xc3\xa4n, jota ylistettiin nektarin tuoksuiseksi, ja jonka sanottiin kest\xc3\xa4v\xc3\xa4n laimentamista suhteessa yksi osa viini\xc3\xa4 kahteenkymmeneen osaan vett\xc3\xa4. Plinius vanhempi kertoo Mucianuksen suorittaneen kokeen, jossa vett\xc3\xa4 jouduttiin laittamaan viel\xc3\xa4kin enemm\xc3\xa4n. Maroneian viini esiintyy jo Homeroksella, jonka Odysseiassa Maron antoi sit\xc3\xa4 Odysseukselle, joka juovutti sill\xc3\xa4 kyklooppi Polyfemoksen._NEWLINE_Maroneian arkeologiset kaivaukset alkoivat 1960-luvulla.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nMaroneia oli ymp\xc3\xa4r\xc3\xb6ity laajoilla muureilla, joiden pituus oli noin 10,5 kilometri\xc3\xa4. Ne ulottuivat rannikolta kaupungin kummaltakin puolelta yl\xc3\xb6s Ismaros-vuorelle, jossa ne kulkivat pitkin vuoren harjannetta. Muurit oli varustettu suorakulmaisilla ja puoliympyr\xc3\xa4n muotoisilla torneilla._NEWLINE_Kaupungissa oli Dionysokselle omistettu pyh\xc3\xa4kk\xc3\xb6 eli Dionysion, joka oli kaupungin t\xc3\xa4rkein. Sinne laitettiin esille muun muassa kaupungin julkiset asiakirjat. Dionysion kytket\xc3\xa4\xc3\xa4n paikalta l\xc3\xb6ydettyihin pyh\xc3\xa4k\xc3\xb6nraunioihin, jotka on ajoitettu 300-luvulle eaa. Dionysoksen kulttiin liittyi l\xc3\xa4heisesti Maronin kultti. Kaupungista on l\xc3\xb6ydetty my\xc3\xb6s egyptil\xc3\xa4isille jumalille omistettu pyh\xc3\xa4kk\xc3\xb6. Lis\xc3\xa4ksi kaupungissa oli ainakin Zeukselle omistettu kultti ja n\xc3\xa4in oletettavasti my\xc3\xb6s pyh\xc3\xa4kk\xc3\xb6._NEWLINE_Kaupungista on l\xc3\xb6ydetty my\xc3\xb6s kreikkalainen teatteri. Se rakennettiin alun perin hellenistisell\xc3\xa4 kaudella ja uusittiin roomalaisella kaudella. Teatterista on s\xc3\xa4ilynyt sen orkhestraa, katsomon kolmea penkkirivi\xc3\xa4 sek\xc3\xa4 roomalaisaikaista skene- eli n\xc3\xa4ytt\xc3\xa4m\xc3\xb6rakennusta._NEWLINE_Muihin l\xc3\xb6yd\xc3\xb6ksiin kuuluu muun muassa 300- tai 200-luvulle eaa. ajoitettu hellenistisen kauden yksityistalo, jonka andron oli koristeltu mosiikkilattialla, sek\xc3\xa4 roomalaiselle kaudelle keisari Hadrianuksen aikaan ajoitettu propylon eli monumentaaliportti. Kaupungin paikalta on l\xc3\xb6ydetty rakennusten j\xc3\xa4\xc3\xa4nteit\xc3\xa4 my\xc3\xb6s bysanttilaiselta ja venetsialaiselta kaudelta. _NEWLINE_Kaupungin satama sijaitsi nykyisen \xc3\x81gios Char\xc3\xa1lampoksen kyl\xc3\xa4n satamalahden paikalla.'